Hvis din mormor ikke har en ægtefælle, vil arven efter hende blive fordelt ligeligt mellem hendes tre børn; det vil sige med en tredjedel til hvert barn. Da to af din mormors børn (din mor og din kusines mor) er afgået ved døden før jeres mormor, vil deres del af arven gå videre til deres børn. Det vil sige, at din mors tredjedel af arven efter din mormor går til din mors børn, og hvis du er enebarn, vil en tredjedel af arven efter din mormor tilfalde dig. Tilsvarende vil en tredjedel af din mormors arv tilfalde din kusine og hendes eventuelle søskende. Det er således dig, der har ret – jeres mormors svigersønner er ikke arvinger efter hende. Arven går videre til den næste række af livsarvinger, det vil sige børn, børnebørn og så videre. Denne fordeling forudsætter, at jeres mormor ikke har oprettet et testamente, hvor hun har ændret på fordelingen af arven. I et testamente vil hun for eksempel kunne indsætte sine svigerbørn som arvinger, hvis hun ønsker det. Men da du og din kusine indtræder i jeres mødres arv, er I tvangsarvinger efter jeres mormor, og derfor kan hun ikke gøre jer arveløse. Selv om jeres mormor opretter testamente, vil I fortsat være berettiget til at modtage jeres tvangsarv, som er en fjerdedel af det, I skulle have arvet. Skiftet eller uskiftet bo I forhold til spørgsmålet om salget af huset og uddelingen af penge afhænger det af de konkrete omstændigheder. Hvis jeres mormor sidder i uskiftet bo efter jeres morfars død, er der stor sandsynlighed for, at der er tale om misbrug af det uskiftede bo, når hun sælger huset meget billigt til sit ene barnebarn, og hvis der kun gives gaver til den ene gren af familien. I så fald vil jeg anbefale jer at kontakte skifteretten og anmode om, at det uskiftede bo bliver skiftet, da det bliver misbrugt. Hvis det uskiftede bo bliver skiftet, vil arven efter jeres morfar blive fordelt mellem jer. Hvis jeres mormor ikke sidder i uskiftet bo, må hun egentlig gøre, som hun vil. Det vil sige, at hun gerne må sælge sit hus billigt til jeres kusine, og at hun må give gaver i det omfang, hun har lyst til – også selv om gaverne ikke fordeles ligeligt mellem jer. Det kan man ikke gøre noget ved, heller ikke selv om I dermed bliver snydt for jeres mødres arv. Udnytter demens Det kræver dog, at jeres mormor er i stand til at forstå, hvad der foregår. Hvis hun for eksempel er dement eller lignende, kan det ikke udelukkes, at hendes svaghed i et eller andet omfang bliver misbrugt. Hvis det er tilfældet, kan I overveje at søge om et værgemål for jeres mormor. Dernæst kan det overvejes, om der skal anlægges en retssag, hvis din mormors formue er blevet brugt uden hendes samtykke. Det vil sige, at hvis jeres mormor ikke sidder i uskiftet bo og i øvrigt er i stand til at forstå, hvad der foregår, er der ikke noget at gøre. Men hvis hun sidder i uskiftet bo eller ikke er i stand til at varetage sine egne interesser, vil jeg anbefale jer at kontakte en advokat, som kan hjælpe med den videre proces.